Il-Kummissjoni Ewropea - Stqarrija għall-istampa Il-Kummissjoni Juncker tippreżenta t-tielet Programm ta' Ħidma annwali: It-twettiq bil-fatti ta' Ewropa li tipproteġi, li tagħti s-setgħa u li tiddefendi Strasburgu, il-25ta' ottubru 2016 Abbażi tal-Programm ta' Ħidma, il-Kummissjoni, il-Parlament Ewropew u l-Kunsill issa se jaħdmu fuq Dikjarazzjoni Konġunta dwar objettivi u prijoritajiet maqbula b'mod komuni għall-2017, sabiex il- proposti jinbidlu minnufih f'azzjoni u jinkisbu riżultati konkreti għaċ-ċittadini. Il-President Jean-Claude Juncker qal: "Aħna qegħdin niffokaw fuq affarijiet ta' rilevanza, azzjonijiet konkreti li jtejbu l-ħajja ta' dak li jkun. Fid-dawl tas-60 Anniversarju mit-Trattati ta' Ruma f'Marzu li ġej, aħna rridu ningħaqdu madwar aġenda pożittiva. Dan hu dak li jittratta l-Programm ta' Ħidma tal-Kummissjoni. Fil-ġimgħat li ġejjin jiena – flimkien mal-Parlament Ewropew u mal-Kunsill – se nagħżel għadd ta' inizjattivi ta' importanza politika kbira li għandhom jirċievu trattament prijoritarju fil-proċess leġiżlattiv fix-xhur li ġejjin. Din hija l-Ewropa li twettaq bil-fatti." L-ewwel Viċi President Frans Timmermans qal: "F'din l-era ta' sfida, aħna rridu naħdmu aktar flimkien u ngħinu sabiex nipproteġu, nagħtu s-setgħa u niddefendu liċ-ċittadini tal-Ewropa. Għal dan l-għan, il-Kummissjoni stabbiliet prijoritajiet ċari u ffukati sa mill-ewwel jum. Aħna tajna widen b'attenzjoni għall-Parlament Ewropew, għall-Kunsill, u għaċ-ċittadini li għalihom naħdmu. Għamilna progress tajjeb fir-rigward ta' sfidi bħall-għoti ta' spinta lill-investiment u lill-impjiegi, il-ġestjoni tal- migrazzjoni u l-progress dwar it-tibdil fil-klima u l-ġlieda kontra t-terroriżmu. Madankollu għad fadal aktar xi jsir u din is-sena rridu nwettqu bil-fatti ftehimiet dwar id-diversi proposti kruċjali li diġà għandna quddiemna. Issa rridu lkoll kemm aħna nwettqu bil-fatti." Il-Programm ta' Ħidma ta' din is-Sena jipproponi 21 inizjattiva ewlenija (ara l-Anness tal-istqarrija għall-istampa), kif ukoll 18-il proposta ġdida tar-REFIT sabiex tittejjeb il-kwalità tal-leġiżlazzjoni eżistenti tal-UE u jkun żgurat li r-regoli tagħna huma adattati għall-iskop tagħhom. Sabiex jiżgura li tingħata attenzjoni lit-twettiq bil-fatti, il-Programm ta' Ħidma tal-Kummissjoni jidentifika 34 proposta pendenti ta' prijorità li aħna għamilna matul dawn l-aħħar sentejn u li adozzjoni mħaffa tagħhom min-naħa tal-Parlament u tal-Kunsill tista' tħalli impatt tanġibbli fil-prattika. Kummissjoni kkonċentrata fuq l-affarijiet importanti Sa mill-bidu tal-mandat tagħna, din il-Kummissjoni stabbiliet il-prijoritajiet tagħha biex ikunu kkonċentrati fuq l-affarijiet il-kbar, fejn azzjoni Ewropea effettiva tista' tagħmel differenza konkreta. Matul din l-aħħar sena, billi kkondividejna dawn il-prijoritajiet mal-Parlament Ewropew u mal-Kunsill, aħna għamilna progress sod f'oqsma ewlenin. Ksibna riżultati li jirrigwardaw l-10 prijoritajiet. Dan il- Programm ta' Ħidma issa jistabbilixxi proposti konkreti għas-sena li għandna quddiemna, li jsawru l-kontribut tal-Kummissjoni għall-proċess ta' tħejjija għas-60 anniversarju mit-Trattati ta' Ruma f'Marzu 2017. Aħna se nkunu qegħdin naħdmu mill-qrib mal-Kunsill u l-Parlament Ewropew sabiex niżguraw li l-proposti tagħna jiġu adottati mingħajr dewmien. Se nkomplu naħdmu fir-rigward tal-10 prijoritajiet permezz ta' 21 inizjattiva ġdida: (1) sabiex nixprunaw l-impjiegi, it-tkabbir u l-investiment se nipproponu Inizjattiva għaż-Żgħażagħ, Pjan ta' Azzjoni dwar l-implimentazzjoni tal-Ekonomija Ċirkolari u Qafas finanzjarju pluriennali ġdid; (2) se nwettqu rieżami ta' nofs it-terminu tas-Suq Uniku Diġitali; (3) se nimplimentaw l-Istrateġija tal- Unjoni tal-Enerġija b'ħidma fir-rigward ta' vetturi u mobbiltà b'livell baxx ta' emissjonijiet; (4) se nibnu suq intern aktar ġust u li jwassal aktar fil-fond billi nimplimentaw l-Istrateġija tas-Suq Uniku, l-Istrateġija dwar l-Ispazju għall-Ewropa u l-Pjan ta' Azzjoni tal-Unjoni tas-Swieq Kapitali u billi nagħmlu proposti għal Tassazzjoni aktar ġusta tal-kumpaniji; (5) se nippreżentaw ideat għar-riforma tal-UE b'27 pajjiż u għat-tisħiħ tal-Unjoni Ekonomika u Monetarja u se nipproponu Pilastru Ewropew tad-Drittijiet Soċjali; (6) se nimplimentaw l-Istrateġija dwar il-Kummerċ għal Kulħadd u se nfittxu li nwettqu negozjati kummerċjali mas-sħab tagħna filwaqt li nsaħħu l-istrumenti tagħna għad-difiża tal-kummerċ; (7) se nkomplu nfittxu li nwettqu Unjoni ta' Sigurtà biex niġġieldu t-terroriżmu u se nallinjaw ir-regoli dwar il-protezzjoni tad-dejta personali u l-privatezza; (8) se nwettqu bil-fatti l- Aġenda Ewropea dwar il-Migrazzjoni; (9) sabiex insaħħu r-rwol tal-Ewropa bħala attur globali, se nippreżentaw Pjan ta' Azzjoni Ewropew għad-Difiża inkluż Fond Ewropew għad-Difiża, u l- Kummissjoni u r-Rappreżentant Għoli se jadottaw Strateġija tal-UE għas-Sirja u se jimplimentaw l- Istrateġija Globali tal-UE u s-Sħubija bejn l-Afrika u l-UE; (10) se nadattaw liġijiet eżistenti skont id- dispożizzjonijiet tat-Trattat dwar l-atti delegati u ta' implimentazzjoni u se nivvalutaw il-leġittimità demokratika tal-proċeduri eżistenti għall-adozzjoni ta' ċerti atti sekondarji tal-UE. Fl-aħħar nett, aħna se nżidu l-isforzi sabiex ninfurzaw id-dritt tal-UE. Kummissjoni kkonċentrata fuq li tagħmel l-affarijiet b'mod aħjar Din is-sena qegħdin nipproponu l-irtirar ta' 19-il proposta leġislattiva pendenti li ma għadhomx aktar validi, u se nħassru 16-il biċċa leġiżlazzjoni eżistenti li ma għadhomx japplikaw. Aħna se nżidu wkoll l-isforzi tagħna dwar l-aġenda għall-infurzar fir-rigward ta' sensiela ta' oqsma ta' politika inklużi s- suq uniku u l-ambjent, billi anke l-aqwa liġi ma fihiex użu jekk ma twassalx għal riżultati veri fil- prattika. Ħafna mill-inizjattivi ewlenin li se nipproponu s-sena d-dieħla jsegwu r-rieżamijiet tal-idoneità u tal- prestazzjoni tar-regolamentazzjoni (REFIT) u se jaġġornaw u jtejbu l-leġiżlazzjoni eżistenti sabiex tkompli tikseb l-objettivi tagħha b'mod effettiv u mingħajr piżijiet mhux dovuti. Aħna u nistabbilixxu l-prijoritajiet tagħna, ikkunsidrajna b'mod partikolari t-22 Opinjoni mogħtija mill-Pjattaforma tar- REFIT, il-panel ta' esperti li għadu kemm jinħoloq li jirrevedi l-leġiżlazzjoni eżistenti u jibbaża fuq is- suġġerimenti taċ-ċittadini u tal-partijiet ikkonċernati sabiex inaqqas il-piż amministrattiv u finanzjarju tad-dritt tal-UE. B'mod parallel għal dan il-Programm ta' Ħidma, qegħdin nippubblikaw Tabella ta' Valutazzjoni li tistabbilixxi fid-dettall is-segwitu għall-opinjonijiet tal-Pjattaforma tar- REFIT u l-istat attwali ta' 231 inizjattiva għas-simplifikar u għat-tnaqqis tal-piżijiet amministrattivi fil-leġiżlazzjoni eżistenti. Kull sena, il-Kummissjoni tadotta Programm ta' Ħidma li jistabbilixxi l-lista ta' azzjonijiet li se tieħu fit-tnax-il xahar li jkunu ġejjin. Il-Programm ta' Ħidma jinforma lill-pubbliku u lill-koleġiżlaturi dwar l-impenji politiċi tagħna li nippreżentaw inizjattivi ġodda, nirtiraw proposti pendenti u nwettqu rieżami tal-leġiżlazzjoni eżistenti tal-UE. Dan ma jkoprix il-ħidma kontinwa tal-Kummissjoni biex timplimenta r-rwol tagħha bħala l-Gwardjan tat-Trattati u tinforza l-leġiżlazzjoni eżistenti jew l- inizjattivi regolari li l-Kummissjoni tadotta kull sena. It-tħejjija tal-Kummissjoni għall-Programm ta' Ħidma tal-2017 issaħħet permezz ta' konsultazzjonijiet mal-Parlament Ewropew u mal-Kunsill fl-ambitu tal-Ftehim Interistituzzjonali l- ġdid dwar it-Tfassil Aħjar tal-Liġijiet u abbażi tal-Ittra ta' Intenzjoni mibgħuta mill-President Juncker u mill-ewwel Viċi President Timmermans fl-14 ta' Settembru wara d-diskors tal-President dwar l- Istat tal-Unjoni Ewropea. Għal aktar informazzjoni Mistoqsijiet u Tweġibiet dwar il-Programm ta' Ħidma tal-Kummissjoni għall-2017 Komunikazzjoni dwar il-Programm ta' Ħidma tal-Kummissjoni għall-2017 Anness 1 – Inizjattivi Ewlenin Anness 2 – Azzjonijiet ġodda tar-REFIT Anness 3 – Prijoritajiet għall-koleġiżlaturi Anness 4 – Intenzjonijiet għall-irtirar jew għall-modifiki Anness 5 – Lista ta' tħassir It-Tabella ta' Valutazzjoni tar-REFIT Ġabra fil-Qosor tat-Tabella ta' Valutazzjoni tar-REFIT Il-Linji Gwida Politiċi tal-President Juncker Id-diskors dwar l-Istat tal-Unjoni tal-2016, l-Ittra ta' Intenzjoni, u l-Progress dwar l-Għaxar Prijoritajiet Id-Dikjarazzjoni ta' Bratislava Ftehim Interistituzzjonali dwar it-Tfassil Aħjar tal-Liġijiet Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail Kuntatti mal-istampa:
Extracted from Il-Kummissjoni_Juncker_tippre_enta_t-tielet_Programm_ta___idma_annwali__It-twettiq_bil-fatti_ta__Ewropa_li_tipprote_i__li_tag_ti_s-setg_a_u_li_tiddefendi.pdf